google/wiki40b huggingface dataset:
Antarktistraktaten

Antarktistraktaten (The Antarctic Treaty) av 1. desember 1959 er en internasjonal avtale om is- og landområdene sør for 60 grader sørlig bredde.
Traktaten ble tiltrådt av tolv stater som alle hadde aktivitet i Antarktis i det Internasjonale geofysiske året (1957–58).
Statene var:
Argentina, Australia, Belgia, Chile, Frankrike, Japan, New Zealand, Norge, Sør-Afrika, Storbritannia, USA og det tidligere Sovjetunionen. Ikrafttredelse var 23. juni 1961. Traktaten er per september 2015 undertegnet av 51 land.
Hovedformålet med traktaten er å sikre at Antarktis for alltid skal brukes til fredelige formål og ikke skal være åsted eller gjenstand for internasjonale konflikter. Traktaten inneholder blant annet et forbud mot militære baser i Antarktis og forbud mot kjernefysiske sprengninger og deponering av radioaktivt materiale.
I 1998 trådte Protokoll om miljøvern til Antarktistraktaten i kraft. Denne utpeker Antarktis til et naturreservat viet fred og vitenskap, og forplikter partene til et omfattende vern av miljøet i Antarktis og tilknyttede økosystemer.
Stater som har tiltrådt traktaten skal ikke gjøre noe for å hevde, støtte eller benekte territorielle krav i Antarktis, men slår også fast at statene ikke har oppgitt sine territoriale krav ved tiltredelse. For Norge gjelder dette to norske biland: Peter I Øy og Dronning Maud Land.
Det antarktiske traktatsekretariat ble etablert i 2004 for å administrere møter og koordinere samarbeidet mellom avtalepartene.
Nowshahr (fylke)

Nowshahr er et fylke i provinsen Mazandaran i Iran. Hovedstaden til fylket er Noshahr. Fra målingen i 2006 var fylkets befolkning 116 334 i 31 842 familier. Fylket er delt inn i to distrikter: det sentrale distriktet og Kojur-distriktet. Fylket har tre byer: Nowshahr, Pul og Kojur.
Puerto Inírida

Puerto Inírida er hovedstad i provinsen Guainía som ligger sørøst i Colombia. Byen ligger ved elven Río Inírida og ble opprettet i 1963.
Gråkronelerke

Utbredelse

Den forekommer i Bangladesh, India, Nepal, Pakistan og Sri Lanka.
Human Rights in China

Human Rights in China (HRIC) er en internasjonal organisasjon som søker å forbedre menneskerettigheters uttrykk i Kina. Den ble stiftet i mars 1989. Kontorene ligger i New York (hovedkvarter) og Hongkong.
Lederen er Sharon Hom. Tidligere leder var Xiao Qiang.
Eventyrfilm

Eventyrfilm er en filmsjanger som omfatter underholdende spillefilmer med eventyrlig, det vil si fantasifull og spennende, handling. Betegnelsen tilsvarer det engelske «adventure films» og «fantacy».
«Eventyrfilm» kan på norsk også brukes om filmer med handling fra folkeeventyr, men dekker vanligvis langt bredere enn det som på norsk forståes som eventyr.

Eksempler

Betegnelsen «eventyrfilm» kan brukes om en rekke filmtyper, for eksempel virkelighetsfjerne actionfilmer og spenningsfilmer, science fiction- og fantasyfilmer, spektakulære skrekkfilmer, tegneseriefilmatiseringer og andre fantastiske filmdramaer der tallrike, overdrevent begivenhetsrike og merkelige hendelser står i sentrum. Undergrupper kan være handlingsmettede sjangerfilmer fra historiske perioder eller eksotiske miljøer, slik som piratfilmer, ridderfilmer eller filmer fra for eksempel fra gresk eller romersk oldtid. Eventyrdramaene har gjerne også karikerte skurker og en tydelig helt, i eldre eventyrfilmer særlig en maskert eller fektende eventyrer, på engelsk ofte kalt swashbuckler.
Påkostede eventyrfilmer med storslagne tablåer, visuelle effekter og mer eller mindre spennende handling har siden 1930-tallet vært særlig karakteristisk for den amerikanske filmproduksjonen i Hollywood.
Friidrett under Sommer-OL 2004 – 800 meter menn

Resultater

Fra de ni kvalifiseringsheatene gikk de to beste i hvert heat samt de seks beste tidene videre til semifinale.
Fra de tre semifinalene gikk de to fremste i hvert heat samt de to beste tidene videre til finale.
Alle tider vises i minutter, sekunder og tideler.
Bryologi

Bryologi (av gresk: bryon, mose) er læren om moser, en gren av naturvitenskapen.
Olof Celsius d.e. er regnet som grunnlegger av den svenske bryologien. Av norske bryologer som har gitt ut mosefloraer har vi Per Størmer og Kåre Arnstein Lye.
Ordenen Indiahavets stjerne og nøkkel

Ordenen Indiahavets stjerne og nøkkel (engelsk: Order of the Star and Key of the Indian Ocean) er en mauritisk orden innstiftet 12. mars 1992, samme dag som Mauritius endret statsform til republikk. Ordenen tildeles for fremragende innsats for Mauritius og menneskeheten. Den har navn etter mottoet i Mauritius' riksvåpen, Stella Clavisque Maris Indici, som betyr Indiahavets stjerne og nøkkel og som viser til Mauritius' geografiske beliggenhet. Riksvåpenet inneholder felter der nøkkel og stjerne forekommer. Presidenten er ordenens overhode og den som foretar tildeling. Ordenen Indiahavets stjerne og nøkkel er den eneste orden i Mauritius.

Insignier

Ordenstegnet for Ordenen Indiahavets stjerne og nøkkel består av en blåemaljert blomsterlignende figur med fire blader. Midtmedaljongen er i gull eller sølv avhengig av grad og har en bord der ordensgradens navn er innskrevet. Det hele er satt på et bredt blåemaljert kors og et smalere ankerkors i gull eller sølv.
Ordensbåndet for storkommandører og storoffiserer er lys gult med midtstriper i grønt, gult, blått og rødt, fargene i Mauritius' flagg. For de tre lavere klasser er ordensbåndet lyst blått med midtstriper i flaggfargene.

Tildeling

Ordenen Indiahavets stjerne og nøkkel tildeles både mauritiere og utenlandske statsborgere. Nominasjon foretas gjennom statsministeren, men slik at også publikum har anledning til å komme med forslag, mens presidenten foretar tildeling.
Mauritius' president er storkommandør i kraft av sitt embete. Visepresidenten og høyesterettsjustitiarius er storoffiserer i embetsperioden. Ordenen er også tildelt utenlandske statsoverhoder, som Maldivenes president Mohamed Nasheed, Guyanas president Cheddi Jagan og Sør-Afrikas president Nelson Mandela.
Ordenstildeling skjer vanligvis 12. mars, som er nasjonaldag i Mauritius.
Vinjeboka

Vinjeboka (Ms.8° 1059) er den eldste bevarte trolldomsboken i Norge. I Norge finnes det omkring 100 svartebøker fra perioden 1650-1850, men papiret i Vinjeboka er fra 1480 og teksten er fra 1520 eller tidligere. Den ble funnet under gulvplankene i Vinje stavkirke i 1796. Vinjeboka er enestående også ved at den dokumenterer religiøsitet og mentalitet fra før reformasjonen i Norge. Innholdet, blant annet urtemedisinske oppskrifter og legeråd, er også ukjent fra andre kilder. Den er nominert til Norges dokumentarv.
Boka er i original 4,8 x 7,0 cm og var uten fuktskader da den ble funnet. Alle bladene er godt bevart og skriften fullt leselig. Historiker Oskar Garstein mener den gode tilstanden tyder på at den har blitt gjemt under gulvplankene nærmere 1796. Den bevarte Vinjeboka har 106 sider, men Garstein antar at to blader (fire sider) har blitt revet av originalen. Fire av papirprodusentens vannmerker er synlige og ved hjelp av disse kan produsenten spores til Frankrike eller Luxembourg i årene 1477-1486. Det er minst 12 ulike håndskriftformer i boka, både eldre og yngre gotisk. Språkformen varierer også og er i hovedsak en senmiddelaldernorsk - dansk form med stort innslag av norske ord og former - og rent dansk. Typisk telemarkmålføre finnes ikke i boka. Innholdet er helt preget av katolsk tro uten spor av de nye ideer som kom fra Luther i 1517. Garstein antar at den opprinnelige eier var Hans Larensson som var sogneprest i Seljord i 1480 og Vinje fra 1492. Den har siden blitt oppbevart ved Oslo katedralskoles bibliotek.
Dundalk

Historie

De første stenalderfolkene kom til Irland 3500 før Kristus. Like nord for Dundalk ligger et gammelt gravmonument, Proleek Dolmen.
Kelterne kom til Irland i 500 før Kristus etterat de hadde befolket store deler av Europa. Stammen som bosatte seg i nordlige del av grevskapet Louth var kjent som Conaille Muirtheimhne og tok navn etter sin høvding Conaill Carnagh som ledet "de røde knekter fra Ulster". Normannerne kom til Irland i 1169 og erobret store områder. To familier bygde store hus og bygde mymur og fort etter normannisk mønster. Siden elva og vadestedet skapte mye trafikk vokste byen. Den var også viktig som nordlig grense mot keltisk bosetning i Ulster.
Dundalk ble først anlagt som en landsby uten murer der gatene fulgte en gruskant. I det 17.århundre bestemte James Hamilton, 1. jarl av Clanbrassil gatemønsteret som sees i dag med et stort sentralt torg ved militære forlegninger og gater som fører dit. I det 19 århundre vokste byen, fikk flere jernbaneforbindelser til Dublin, Belfast, Derry og Greenore. Havnen ble bygget ut og det ble etablert et bystyre.
Da Irland ble delt i 1921 ble Dundalk grenseby med passkontroll og tollstasjon for jernbanetransporten. Under den irske borgerkrigen fra 1922 til 1923 var det flere trefninger i Dundalk.
Etterat Irland ble med i EU fra 1972 ble den lokale industrien utsatt for konkurranse og det ble arbeidsløshet som en tid var verst i Irland. Dette skapte mye sosial uro og noe politisk ekstremisme. Etter årtusenskiftet er det kommet mye ny industri med mange fabrikker for mange utenlandske firmaer, fra næringsmiddelforedling til datakomponenter. Det foregår for tiden en utviklingsplan for å utvikle vei, jernbane og telekommunikasjonsstrukturen i området.

Utdannelse

Dundalk Institute of Technology (tekniske høyskolen) er den viktigste høyere undervisningsinstitusjonen i denne delen av landet som tilbyr utdannelse på bachelor og master-nivå.
Orkesteret "Irlands grenseorkester" som ble dannet i 1995, er et viktig ungdomsorkester med 160 unge musikere fra 12 til 24 år fra begge sider av grensa. Orkesteret har holdt konserter mange steder i Europa og Amerika og holder et høyt musikalsk nivå.
Taverna

Taverna, benevnelse på gjestegiveri ved offentlig vei. I land rundt Middelhavet er termen ofte synonym med restaurant. Termen taverna (ταβέρνα) er gresk og er avledet fra latinens taberna som betyr skjul eller bod. I Romerriket kunne ordet benevne en liten butikk.
Denne artikkelen er dessverre kort eller mangelfull. Hvis du vet mer om emnet, kan du hjelpe Wikipedia ved å utvide den eller foreslå endringer.
Heliakisk oppgang

Heliakisk oppgang (latinisert form av gresk heliakos, «av solen», fra helios, «solen») henviser til et celest objekt (stjerne, planet eller månen) som inntreffer årlig når den blir første gang synlig over horisonten i øst i et kort øyeblikk før soloppgangen, det vil si første gang man ser himmellegemet om morgenen. Det skjer etter en periode hvor det ikke har vært synlig. Himmellegemet har heliakisk nedgang siste gang man ser det om kvelden. Historisk er den aller viktigste av en slik oppgang ved stjernen Sirius, som var et viktig trekk i oldtidens egyptiske kalender og astronomiske utvikling.
The Lake House

Lake House er en innsjø i den ytterste vestenden av Pearse Valley, nord for Friis Hills i Victoria Land i Antarktis. Den er oppkalt etter den åttende Victoria University of Wellington Antarctic Expedition (VUWAE), 1963–64, for D.A. House, kjemiker og medlem av VUWAE-partiet som utforsket innsjøene i Taylor, Wright, and Victoria Valleys.
Stenopseustes

Utseende

Middelsstore, spinkle, gulbrune eller rødbrune trebukker. Antennene er kortere enn kroppen, ganske tynne innerst men utvidete mot spissen. Pronotum er tønneformet. Dekkvingene er innsnevrede i midten, sprikende bakerst, noen ganger noe forkortede. Beina er nokså lange og tynne, lårene litt klubbeformede, leggene på bakbeina noe utvidete i spissen med oppstående hår.

Utbredelse

Slekten er vidt utbredt i Mellom- og Sør-Amerika, fra Mexico i nord til Brasil i sør, også på Cuba.
Fevikruta

Fevikruta var et norsk busselskap som ble startet i 1924 av Hilman Hansen på Fevik i Aust-Agder. Selskapet drev rutetrafikk mellom Grimstad og Arendal. I 1937 overtok Ansgar Nilsen og Arthur Traalum. I 1969 ble Fevikruta solgt til Arendal Dampskibsselskabs bilruter.

Kalender

I perioden 1952–1969 ga selskapet ut en kalender, «Fevikruta's kalender» med fotografier fra distriktet. Bussen var et sentralt element i kalenderen.

Arkivet

Arkivet etter Fevikruta befinner seg ved KUBEN i Arendal. Arkivet inneholder regnskapsprotokoller og korrespondanse. På KUBEN finnes også samtlige utgaver av Feviksrutas kalender.
Save Your Heart for Me

«Save Your Heart for Me» er en amerikansk sang, skrevet av Gary Geld og Peter Udell. 
Den ble skrevet til Brian Hyland. Han spilte den inn som B-siden til «I'm Afraid to go Home» og ble utgitt på singlen ABC-Paramount 45-10432 i mai 1963. Arrangør var Gary Geld. Produsenter var Geld & Udell.
«Save Your Heart for Me» ble senere utgitt på Hylands greatest hits-album (1994).
Den er mest kjent i en versjon som ble spilt inn av Gary Lewis and the Playboys og forekommer på bandets album A Session with Gary Lewis and the Playboys (1965).
«Save Your Heart for Me» ble i juni 1965 utgitt på singlen Liberty 55809. Arrangør var Leon Russell. Produsent var Snuff Garrett.
Lewis krediterte platens suksess både til produsent Snuff Garrett og til sangens korte lengde. Ettersom den varte i mindre enn to minutter har Lewis hevdet at: «»(I)t was played everywhere. Deejays loved it«» («Den ble spilt overalt. Disc jockeyene elsket den»).
I forbindelse med Septimus-jubileet sommeren 2011 ble det lansert en engelskspråklig versjon.

Listeplasseringer

Den lå som best på en andreplass på Billboard Hot 100-listen i uken til 21. august 1965. 
«Save Your Heart for Me» ble forhindret fra å nå førsteplassen av Sonny & Chers hit «I Got You Babe». 
Den lå øverst på Billboard Easy Listening-listen i tre uker i august samme år.

Norsk versjon

Yngvar Numme og Kolbjørn Hagen har skrevet norske tekster. Nummes norske tittel er «Elske lite grann». Hagens versjon heter «Vakre Vål'enga».
International Table Tennis Federation

International Table Tennis Federation (ITTF) er et internasjonalt idrettsforbund for bordtennis, anerkjent av Den internasjonale olympiske komité (IOK) og tilsluttet Association of Summer Olympic International Federations.
ITTF ble stiftet i 1926, av representanter fra Danmark, England, India, Sverige, Tsjekkoslovakia, Tyskland, Ungarn, Wales og Østerrike. Den første internasjonale turneringen ble arrangert i januar 1926 i Berlin, mens det første verdensmesterskapet i bordtennis ble arrangert i desember 1926 i London. Bordtennis var på det olympiske programmet for første gang under OL i Seoul i 1988.
Forbundet har sitt hovedkontor i Lausanne i Sveits. Det har i dag 217 nasjonale medlemsforbund, organisert i seks regionale forbund.
Varanger museum

Varanger museum er et konsolidert museum i kommunene Vardø, Sør-Varanger og Vadsø. Museet har besøkssteder og utstillinger fra Pasvik i sør til Vardø i nord, og består bl. a. av Pomormuseet og Partisanmuseet i Vardø, Tuormainengården, Esbensengården og Kjeldsenbruket i Vadsø, samt Grenselandmuseet, Labahågården og Strand skoleinternat i Sør-Varanger.  
Til sammen disponerer museet et femtitalls bygninger fordelt på nærmere 20 anlegg med stor geografisk spredning rundt Varangerfjorden. Så å si hele bygningsmassen er eldre enn 2. verdenskrig, og består bl.a. av flere anlegg som er fredet etter lov om kulturminner. Både norske og kvenske/norskfinske anlegg er representert, og dekker et vidt spekter fra skolebygninger via fiskebruk og norske og kvenske/norskfinske nyreisingsbruk til handelsgårder.
Samlingene forøvrig inneholder ca. 30 000 gjenstander og nærmere 55 000 fotografier. Fotosamlingen omfatter bl.a. en meget stor samling fotografier etter Ellisif Wessel. Museet forvalter også en rekke privatarkiver, deriblant det omfattende arkivet etter handelshuset A. Brodtkorb i Vardø og etter A/S Sydvaranger i Kirkenes.
Varanger museum ble etablert 1. januar 2006 som et ledd i museumsreformen, men har røtter helt tilbake til 1894. Fra starten var Vardø museum og Vadsø museum-Ruija kvenmuseum med, mens Sør-Varanger museum kom med fra 1. september 2009. Museet har et særlig ansvar for pomorhistorie, kvensk/norskfinsk historie, grensehistorien nordøst i landet og partisanvirksomheten. Varanger museum driver dessuten kulturminne- og verdiskapingsprosjektet Vardø Restored.
Museet sysselsetter i overkant av 20 årsverk. Siden 2014 er arkeologen Frans-Arne Stylegar direktør for museet.
En liten tiger

Handling

Simon har to mødre som bor sammen og som kysser hverandre når naboene ikke ser.
Ali Al-Bulaihi

Landslaget

15. mai 2018 fikk han sin første landskamp for Saudi-Arabia mot Hellas.
Han ble tatt ut i Saudi-Arabias tropp til VM i fotball 2018 i Russland.
William Barr

Familie og yrkesliv

Han kommer fra en katolsk akademikerfamilie som sønn av Mary (født Ahern) og Donald Barr fra New York, og vokste opp på Upper West Side på Manhattan. Han giftet seg i 1973 med Christine Moynihan. De har tre døtre.
Barr har bachelorgrad i offentlig politikk fra Columbia University fra 1971, mastergrad i offentlig politikk og sinologi fra samme universitet fra 1973 samt kandidatutdannelse med summa cum laude fra George Washington University fra 1977. Han var analytiker for etterretningstjenesten CIA 1973–1977, assistent for dommer Malcolm Wilkey ved U.S. Court of Appeals for the District of Columbia Circuit 1977–1978 og advokat i advokatfirmaet Shaw, Pittman, Potts & Trowbridge LLP 1978–1989, unntatt tiden som innenrikspolitisk rådgiver i president Ronald Reagans stab 1982–1983.

USAs justisminister 1991–1993

I 1989 ble han utnevnt til assisterende justisminister (administrativ leder) i Justisdepartementet under president George H.W. Bush, og fikk etter sigende anerkjennelse for sin profesjonelle ledelse av administrasjonen. Videre ble Barr forfremmet til visejustisminister i 1990, og etterfulgte Dick Thornburgh som justisminister i 1991. Thornburgh trakk seg for å stille til Senatet, og Barr ble konstituert som justisminister. Barrs håndtering av en gisselsituasjon i et føderalt fengsel skal ha imponert presidenten, som nominerte ham til justisminister og fikk Senatets godkjennelse noen uker etter.
Som justisminister var Barr en sterk tilhenger av vide fullmakter for presidenten, og forsvarte USAs invasjon av Panama og arrestasjonen av Manuel Noriega, og fremholdt at FBI kunne operere på utenlandsk territorium uten samtykke fra vertslandet for å arrestere mistenkte terrorister og narkotikasmuglere. Barr ble beskrevet som en konsekvent, konservativ politiker, og som elskverdig med en tørr og selvironisk humor. Han arbeidet særlig med bekjempelse av voldskriminalitet, regulering av finansinstitusjoner, borgerrettigheter og antitrustlovgivning.
Barr gikk av samtidig med resten av Bushs regjeringsapparat i 1993, etter at Bush hadde tapt mot Bill Clinton i presidentvalget.

Senere arbeid

Etter tiden som justisminister innehadde han toppstillinger i næringslivet i over 14 år. Han var viseadministrerende direktør og juridisk rådgiver i GTE Corporation fra 1994 til selskapet fusjonerte med Bell Atlantic og dannet telekommunikasjonsselskapet Verizon Communications i 2000. Barr ledet blant annet et vellykket arbeid for deregulering av bransjen, og førte selv flere saker for føderale appelldomstoler og USAs høyesterett. Han var viseadministerende direktør i Verizon 2000–2008, og har vært advokat i advokatfirmaet Kirkland & Ellis LLP i Washington, D.C. siden 2009.
Thekla Resvoll

Familie

Hun var datter av Hans Resvoll (1823–1908) og Julie Martine Deichman (1831–1902). Faren var bankkasserer, og ble senere kopist i Justisdepartementet.
Hun var søster av botaniker Hanna Resvoll-Holmsen. I 1895 giftet hun seg med hydrograf og bergmann Andreas Holmsen (1869–1955), bror til Gunnar Holmsen som i 1909 giftet seg med hennes søster Hanna. Disse fire etterlot seg en stor fotografisamling som nå i det vesentligste befinner seg i bildeavdelingen til Nasjonalbiblioteket i Oslo (Resvoll-Holmsen-samlingen).

Utdannelse og yrkesliv

Etter examen artium i 1892 begynte Thekla Resvoll å studere ved universitetet. I 1899 ble hun en av de første fem kvinnene som avla embetseksamen ved det matematisk-naturvitenskapelige fakultet. Allerede som student mottok hun sitt første forskningsstipend, fra Det Rathske legat, som hun også flere ganger senere fikk stipend fra. Thekla Resvolls veileder frem til embetseksamen var Axel Blytt. Etter sin embetseksamen dro hun til København, der hun arbeidet på Universitetet i Københavns botaniske laboratorium under professor Eugen Warming.
I 1900 var Thekla Resvoll tilbake ved universitetet i Oslo. Hun ble assistent for professor Wille ved botanisk avdeling, og holdt kurser i planteanatomi for medisinere og farmasøyter. I 1902 ble hun fast ansatt som amanuensis ved Det Kongelige Frederiks Universitet. Denne stillingen hadde hun til 1936. 
I 1904 fikk hun to stipender fra Det grevelige Hjelmstjerne-Rosencroneske legat. Stipendene var på henholdsvis 800 og 500 kroner. Hun dro da til München for videre botanikkstudier. I München arbeidet hun ved universitetets plantefysiologiske laboratorium under professor Goebels, gikk på forelesninger og deltok på ekskursjoner til Bayern, Tyrol og Nord-Italia. På laboratoriet i München begynte hun å undersøke orkidéblomstens organer. Disse undersøkelsene fortsatte hun med da hun kom hjem igjen til Norge. 
Hun tok doktorgraden i 1917 på avhandlingen Om planter som passer til kold og kort sommer, der hun studerte fjellplantens tilpasningsdyktighet i goldt klima, og påviste issoleiens mangeårige opplagring av energi. Hun var oppdager av Aursunds-aster, Aster subintegerrimus ved Røros (1897).
Hun hadde forskeropphold på Java, ved den botaniske hagen i Buitenzorg, et halvt års tid 1923–24.
Hun grunnla i 1924 fjellhagen på Kongsvold på Dovrefjell, opprinnelig anlagt ved Kongsvoll stasjon, men flyttet til knausene bak Kongsvold Fjeldstue, der man i dag finner hennes minnesten i klebersten fra Sel av Per Haugen.
B.C. Cobb kraftverk

B. C. Cobb kraftverk  var et varmekraftverk i Muskegon County, delstaten Michigan i USA. Kraftberket stengte ned i april 2016. Det hadde en installert produksjonskapasitet på 313 MW fordelt på 2 enheter. Brenselkilden var kull. Anlegget ble påbegynt omkring 1945 og stod ferdig i 1948, med senere utvidelser. Operatør og hovedeier var energiselskapet CMS Energy Co. 
I 2006 hadde hele anlegget utslipp på 2,2783 millioner tonn CO2.
Deponi

Et deponi, tidligere kalt søppelfylling, er en åpen plass hvor avfall deponeres. Deponering var lenge den vanligste måten å kvitte seg med avfall på. I dag er det et uttalt mål at man vil legge minst mulig avfall på deponi. Begrepet brukes om alle typer mer eller mindre midlertidige lagre av noe en ønsker å bli kvitt, slik som snødeponier og slamdeponier,. Tanken om deponi handler mer om kartlegging og sortering av avfall. Dermed er det større muligheter til å redusere kostnadene og jobbe for en bærekraftig verden.

Europeiske deponiforbud

Miljøkrav fra EU krever at avfall skal sorteres og gjenvinnes, men ifølge en rapport fra Eurostat fra 2013 lander det meste av husholdningsavfall i EU fortsatt på deponi. 37% av avfallet europeerne produserer deponeres, mens 25% gjenvinnes, 15% komposteres og 23% brennes. I mange U-land er deponier fremdeles vanlige, da disse landene ikke tar seg råd til moderne avfallsgjenvinning.

Norske deponiforbud

Siden 2004 har det vært forbudt å deponere som for eksempel matavfall i Norge.
Siden 1. juli 2009 har det vært forbudt å deponere biologisk nedbrytbart avfall i Norge.
Deponiforbudene betyr at blant annet papir, trevirke og tekstiler må finne andre behandlingsalternativer enn deponering. Formålet med forbudene er å minke utslipp av klimagasser, minke utslipp av miljøgifter og øke produksjon av avfallsbasert energi. Det er også et mål at forbudet skal føre til økt materialgjenvinning.
Esplanade – Theatres on the Bay

Esplanade – Theatres on the Bay er ei bygning ved vannkanten i Marina Bay i Singapore. Den åpna i 2002, og ble bygd for å fungere som landets sentrum for senekunst. Senteret har navnet sitt fra det nærliggende stedet Esplanade.
Bygninga har et areal på 6 hektar, og inneholder en konserthall med om lag 1600 seter og et teater med plass til rundt 2000 tilskuere. I tredje etasje befinner biblioteket library@esplanade seg. Senteret har også utendørssener.